B4-0502, 0505, 0520, 0522, 0529 και 0546/98

Ψήφισμα σχετικά με τον κώδικα συμπεριφοράς για τις εξαγωγές όπλων

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τον κώδικα συμπεριφοράς της ΕΕ για την εξαγωγή ή μεταφορά όπλων, ιδιαίτερα το ψήφισμά του της 15ης Ιανουαρίου 1998 ((ΣΠ της ημερομηνίας αυτής, Μέρος ΙΙ, σημείο 11)) και το ψήφισμα που εγκρίθηκε από τη Συνέλευση Ίσης Εκπροσώπησης ΑΚΕ/ΕΕ στις 21 Απριλίου 1998,

A. λαμβάνοντας υπόψη ότι οι Κυβερνήσεις του Ηνωμένου Βασιλείου και της Γαλλίας ανέλαβαν την πρωτοβουλία για τη θέσπιση κώδικα συμπεριφοράς της ΕΕ για τις πωλήσεις όπλων και έχουν παρουσιάσει σχέδιο πρότασης για έναν τέτοιο κώδικα, με στόχο την επίτευξη συμφωνίας στο Συμβούλιο Γενικών Υποθέσεων στις 25 Μαΐου 1998,

Β. επισημαίνοντας ότι ένας από τους κύριους στόχους του κώδικα συμπεριφοράς πρέπει να είναι η αποτροπή της ροής όπλων από κράτη μέλη της ΕΕ προς χώρες που παραβιάζουν τα δικαιώματα του ανθρώπου, προς περιοχές αστάθειας και χώρες με επιθετικές διαθέσεις,

Γ. τονίζοντας ότι η παρούσα πρόταση για τον εν λόγω κώδικα συμπεριφοράς πρέπει να θεωρείται ως το πρώτο σημαντικό βήμα προς τον περαιτέρω περιορισμό των εξαγωγών από την Ευρωπαϊκή Ένωση και προς έναν πραγματικά πολυμερή διακανονισμό των εξαγωγών όπλων, ανησυχώντας όμως επειδή το τελικό σχέδιο πρότασης θα έπρεπε να καθορίζει αρκετά υψηλές κοινές προδιαγραφές και να μην αφήνει περιθώρια για υποκειμενικές ερμηνείες, να προβλέπει ισχυρούς μηχανισμούς διαβούλευσης και να περιέχει αναφορά στον κοινοβουλευτικό έλεγχο, καθώς και τις κατάλληλες διατάξεις για τον έλεγχο των τρίτων μεσαζόντων και της τελικής χρήσης,

Δ. πεπεισμένο ότι ένας τέτοιος κώδικας συμπεριφοράς θα έχει ακόμη μεγαλύτερη επιτυχία, εάν και οι άλλοι κύριοι εξαγωγείς όπλων, όπως είναι οι ΗΠΑ, αλλά και η Ρωσική Ομοσπονδία και η Κίνα, συμφωνήσουν να τηρήσουν παρόμοιους κανόνες,

1. επιδοκιμάζει την πρωτοβουλία για τη θέσπιση κώδικα συμπεριφοράς για τις μεταβιβάσεις όπλων, καθώς και τις διεξαγόμενες εντατικές διαπραγματεύσεις, ώστε να επιτευχθεί συμφωνία κατά τη Βρετανική Προεδρία[semigr ]

2. καλεί, ωστόσο, το Συμβούλιο και τα κράτη μέλη να βελτιώσουν το σχέδιο πρότασης θεσπίζοντας μηχανισμούς διαβούλευσης, οι οποίοι θα διασφαλίζουν ότι όλα τα κράτη μέλη θα ενημερώνονται ταχέως για τη χορήγηση ή την άρνηση χορήγησης αδειών εξαγωγής όπλων και ότι κάθε κράτος μέλος, που προτίθεται να μην αποδεχθεί απόφαση άλλου κράτους μέλους, είναι υποχρεωμένο να ενημερώνει όλα τα υπόλοιπα κράτη μέλη σχετικά με την πρόθεσή του και να ζητεί τη γνώμη τους[semigr ]

3. καλεί τα κράτη μέλη να διασφαλίσουν ότι οι κατευθυντήριες γραμμές για την εξαγωγή όπλων ορίζουν σαφώς υπό ποίες ακριβώς συνθήκες δεν πρέπει να χορηγούνται άδειες εξαγωγής και ότι άδειες εξαγωγής δεν θα χορηγούνται για την εξαγωγή στρατιωτικού εξοπλισμού ο οποίος ενδέχεται να χρησιμοποιηθεί για εσωτερική καταστολή ή για παραβιάσεις των δικαιωμάτων του ανθρώπου[semigr ]

4. καλεί τα κράτη μέλη να καταρτίσουν εκτεταμένο κατάλογο στρατιωτικών προϊόντων και προϊόντων διπλής χρήσεως, στα οποία θα εφαρμόζεται ο κώδικας συμπεριφοράς[semigr ]

5. καλεί το Συμβούλιο και τα κράτη μέλη να βελτιώσουν το σχέδιο πρότασης, διασφαλίζοντας τη διαφάνεια και τον κοινοβουλευτικό έλεγχο σε επίπεδο ΕΕ, υποβάλλοντας στο Κοινοβούλιο ετήσια έκθεση που θα συζητείται δημοσίως βάσει των εκθέσεων των κρατών μελών[semigr ]

6. ενθαρρύνει τα κράτη μέλη, τα οποία εφαρμόζουν αυστηρότερα κριτήρια για την εξαγωγή όπλων, να διατηρήσουν την εθνική τους πολιτική[semigr ]

7. ζητεί ο κώδικας να περιλάβει μέτρα με τα οποία θα καθιερώνεται κοινοτικό σύστημα πιστοποίησης και παρακολούθησης της τελικής χρήσης, προκειμένου να διασφαλισθεί ότι τα όπλα, μετά την εξαγωγή τους, παραμένουν στα χέρια του δεδηλωμένου τελικού χρήστη και δεν χρησιμοποιούνται παραβαίνοντας τις διασφαλίσεις περί τελικής χρήσεως και τις κατευθυντήριες γραμμές του κώδικα για την εξαγωγή όπλων[semigr ]

8. καλεί το Συμβούλιο να εγκρίνει έναν τέτοιο κώδικα ως κοινή θέση που θα οδηγήσει σε μια σειρά κοινών δράσεων[semigr ]

9. καλεί το Συμβούλιο και τα κράτη μέλη να ενθαρρύνουν τρίτες χώρες, ειδικά τις συνδεδεμένες χώρες, να προσυπογράψουν τον κώδικα συμπεριφοράς και να λάβουν μέτρα ώστε και οι άλλοι κύριοι εξαγωγείς όπλων να υιοθετήσουν παρόμοιες πολιτικές[semigr ]

10. ζητεί να συμπεριληφθεί στον κώδικα ρήτρα που θα αφορά την εξαγωγή όπλων προς τα κράτη που δεν τηρούν την συμφωνία των Ηνωμένων Εθνών σχετικά με το Μητρώο Εξαγωγής Όπλων[semigr ]

11. καλεί το Συμβούλιο και τα κράτη μέλη να δώσουν μεγαλύτερη προσοχή στην καταπολέμηση του λαθρεμπορίου όπλων και καλεί επίμονα το Συμβούλιο να συμμορφωθεί προς τη δέσμευση που ανέλαβε, τον Ιούλιο του 1997, να προβεί εντός ενός έτους στην αναθεώρηση του ισχύοντος προγράμματος και να καθορίσει συγκεκριμένο και αποτελεσματικό πρόγραμμα δράσης[semigr ]

12. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις των κρατών μελών.